b'\n_START_ARTICLE_\nOranje (reka)\n_START_SECTION_\nPotek\n_START_PARAGRAPH_\nOranje izvira v Zmajevem gorovju ob meji med Republiko Ju\xc5\xbeno Afriko in Lesotom, pribli\xc5\xbeno 193\xc2\xa0km zahodno od Indijskega oceana, na nadmorski vi\xc5\xa1ini nad 3000 m. V Lesotu je reka znana kot Senqu in pozimi njeni deli zazmrznejo zaradi visoke nadmorske vi\xc5\xa1ine, kar povzro\xc4\x8di su\xc5\xa1o vzdol\xc5\xbe toka, ki v glavnem prizadene gojenje koz in goveda._NEWLINE_Reka nato te\xc4\x8de proti zahodu skozi Ju\xc5\xbeno Afriko in je jugozahodna meja province Svobodna dr\xc5\xbeava (afrikansko Oranje Vrijstaat). V tem delu je reka zajezena z jezom Gariep (najve\xc4\x8dji v dr\xc5\xbeavi) in pozneje z jezom Vanderkloof. Od meje z Lesotom do jezu Van der Kloof je struga globoko zarezana v podlago. Nizvodno je teren polo\xc5\xbenej\xc5\xa1i in reka se uporablja za namakanje._NEWLINE_Na zahodni to\xc4\x8dki province Svobodna dr\xc5\xbeava, jugozahodno od Kimberleyja, se Oranje sre\xc4\x8da s svojim glavnim pritokom, reko Vaalu, ki sestavlja velik del severne meje s provinco. Od tu te\xc4\x8de reka \xc5\xa1e naprej proti zahodu skozi su\xc5\xa1no pu\xc5\xa1\xc4\x8davo v ju\xc5\xbeni regiji Kalahari in Namakvaland v provinci Severna Kaplandija in se sre\xc4\x8da z Namibijo pri 20 stopinjah vzhodne dol\xc5\xbeine. Od tu te\xc4\x8de proti zahodu 550\xc2\xa0km in ustvarja mednarodno mejo med provinco in namibijsko regijo Karas. Na meji reka pre\xc4\x8dka mesto Vioolsdrif, glavni mejni prehod med Republiko Ju\xc5\xbeno Afriko in Namibijo._NEWLINE_V zadnjih 800\xc2\xa0km se v Oranje izliva mnogo ob\xc4\x8dasnih pritokov in steka nekaj velikih vadijev. Na tem odseku se na severnem bregu kon\xc4\x8da pu\xc5\xa1\xc4\x8dava Namib, tako da je v normalnih okoli\xc5\xa1\xc4\x8dinah koli\xc4\x8dina dodane vode s temi pritoki zanemarljiva. Tu je struga reke spet globoko zarezana. Na tem delu reke je sto slapov ali slapovi Augrabies, saj se reka spu\xc5\xa1\xc4\x8da 122 m na 26\xc2\xa0km toka._NEWLINE_Oranje se izliva v Atlantski ocean pri mestu Alexander Bay, ki je pribli\xc5\xbeno enako oddaljeno od Cape Towna in Walvis Baya. Kak\xc5\xa1nih 33\xc2\xa0km od ustja je popolnoma prepre\xc5\xbeena z brzicami in pe\xc5\xa1\xc4\x8denimi nanosi in ni plovna na ve\xc4\x8dji razdalji._NEWLINE_Reka ima skupno dol\xc5\xbeino 2200\xc2\xa0km.\n_START_SECTION_\nIme reke\n_START_PARAGRAPH_\nPrvi predkolonialni prebivalci so reko imenovali Gariep. Zgodnje nizozemsko ime za reko je Groote Rivier in pomeni "Velika reka". Polkovnik Robert Gordon, poveljnik garnizije Nizozemske vzhodnoindijske dru\xc5\xbebe (Dutch East India Company) v Cape Townu, je na izletu v notranjost leta 1779 reko imenoval Oranje. Gordon je reko imenoval v \xc4\x8dast Viljema V. Oranskega. Priljubljeno, ampak napa\xc4\x8dno je prepri\xc4\x8danje, da se reka imenuje po domnevno oran\xc5\xbeni barvi vode v nasprotju z barvo pritoka, reke Vaalu (beseda "vaalu" v afrikan\xc5\xa1\xc4\x8dini pomeni svetlo ali sivo). Od konca apartheida je bilo ime "Gariep" bolj uveljavljeno v uradnih dopisih  Ju\xc5\xbene Afrike, \xc4\x8deprav je ime "Oranje" bolj mednarodno prepoznavno. V Lesotu, kjer reka izvira, je znana kot Senqu.\n_START_SECTION_\nPreimenovanje reke\n_START_PARAGRAPH_\nOdbor za zemljepisna imena Vzhodne Kaplandije (Eastern Cape Geographical Names Committee) je sporo\xc4\x8dil, da namerava prou\xc4\x8diti ime za del reke, ki dela mejo  med Vzhodno Kaplandijo in Svobodno dr\xc5\xbeavo, predlagani sta bili imeni IGqili in Senqu. [7] [8] Oglas v \xc4\x8dasopisu Aliwal Weekblad navaja, da "se dana\xc5\xa1nje ime dojema, kot da ima mo\xc4\x8dne povezave z zgodovino kolonialnega podrejanja in zato nima prostora v sedanjem demokrati\xc4\x8dnem obdobju".\n_START_SECTION_\nGospodarstvo\n_START_PARAGRAPH_\nKot zbiralnik ve\xc4\x8dine ju\xc5\xbenoafri\xc5\xa1ke vode ima reka Oranje pomembno vlogo v kmetijstvu, industriji in rudarstvu. Za pomo\xc4\x8d pri tem so ustvarili dva velika sistema, projekt za reko Oranje in visokogorski vodni projekti v Lesotu (Orange River Project in Lesotho Highlands Water Project). Zgodovinsko gledano je reka igrala pomembno vlogo v ju\xc5\xbenoafri\xc5\xa1ki diamantni vro\xc4\x8dici, saj so prve diamante v dr\xc5\xbeavi odkrili v naplavinah reke Oranje. Danes je na zadnjem odseku reke Oranje in okrog ustja ve\xc4\x8d rudnikov diamantov. In ne nazadnje, ker poleti ni nevarnih \xc5\xbeivali in visokih voda, je reka zelo primerna za rekreacijo, veslanje v kajaku, kanuju in raftanje. Posebej raftanje po reki Oranje je postalo zelo priljubljeno, zato se s tovrstno ponudbo ukvarja veliko podjetij. Najbolj priljubljeni so 4- in 6-dnevni re\xc4\x8dni izleti po soteski pod slapovi Augrabies ali na obmo\xc4\x8dju Richtersvelda.\n_START_SECTION_\nNamakanje\n_START_PARAGRAPH_\nNamakanje velikega obmo\xc4\x8dja ni\xc5\xbeje od jezu Vanderkloof, ki je spremenilo na tiso\xc4\x8de hektarjev nerodovitne zemlje v zelo plodno kmetijsko zemlji\xc5\xa1\xc4\x8de, sta omogo\xc4\x8dila predvsem oba jezova. Starej\xc5\xa1i sistemi za namakanje, kot so v Buchubergu, Upingtonu, Kakamasu in Vioolsdriftu, imajo tudi koristi zaradi regulacije toka. Na namibijski strani reke Aussenkehr pridelujejo grozdje s pomo\xc4\x8djo vode iz reke Oranje._NEWLINE_V zadnjih letih je pridobivanje vina na obmo\xc4\x8dju ob reki Oranje pridobilo pomen. Namakanje v Vzhodni Kaplandiji je prav tako omogo\xc4\x8dilo napredek, ne le zaradi dodatne vode, ki je bila na voljo, ampak tudi zaradi izbolj\xc5\xa1anja kakovosti vode. Brez tega izbolj\xc5\xa1anja bi pridelovalci agrumov ob spodnjem toku reke Sondags skoraj zagotovo \xc5\xa1e naprej trpeli zaradi slabega pridelka.\n_START_SECTION_\nVisokogorski vodni projekti v Lesotu\n_START_PARAGRAPH_\nProjekt je bil zasnovan kot dopolnitev oskrbe z vodo ob reki Vaal. Voda je bila speljana v Ju\xc5\xbeno Afriko s pomo\xc4\x8djo predora, ki poteka pod dr\xc5\xbeavno mejo ob reki Caledon in nato pod reko Caledon ju\xc5\xbeno od Clarensa v Svobodno dr\xc5\xbeavo in se izliva v reko Ash pribli\xc5\xbeno 30\xc2\xa0km proti severu. Sistem je postal uspe\xc5\xa1en, ko so vode v provinci Gauteng dosegle raven, ko dotedanji sistem ni ve\xc4\x8d podpiral gospodarskih alternativnih sistemov, kot je bil \xc4\x8drpalni sistem Tugela - Vaal, ki je izkori\xc5\xa1\xc4\x8dal jez Sterkfontein, ki je v bli\xc5\xbeini Harrismitha v Svobodni dr\xc5\xbeavi.\n_START_SECTION_\nAluvialni diamanti\n_START_PARAGRAPH_\nLeta 1867 je bil v Ju\xc5\xbeni Afriki v bli\xc5\xbeini Hopetowna na reki Oranje odkrit prvi diamant Eureka (tehta 21,25 karatov \xe2\x80\x93 4250 g). Dve leti pozneje je bil veliko ve\xc4\x8dji beli diamant, znan kot Zvezda Ju\xc5\xbene Afrike (tehta 47,69 karatov \xe2\x80\x93 9.538 g), najden na istem obmo\xc4\x8dju, kar je povzro\xc4\x8dilo diamantno mrzlico. Toda to je kmalu zasen\xc4\x8dila diamantna mrzlica iz rudnikov diamantov iz kimberlita pri Kimberleyju leta 1871, \xc4\x8deprav je aluvialne diamante \xc5\xa1e vedno mogo\xc4\x8de najti v reki Oranje. Danes je na zadnjem odseku reke ve\xc4\x8d komercialnih rudnikov diamantov kakor tudi na pla\xc5\xbeah okoli njenega ustja. Rudniki diamantov so tudi na srednjem odseku reke.\n_START_SECTION_\nRaftanje in soteskanje\n_START_PARAGRAPH_\nMarca in aprila so glede na primerno de\xc5\xbeevje in delovanje zapornic na jezovih odprte proge za kanuiste ali raftarje, ki lahko prepotujejo 30\xc2\xa0km na dan. Spodnji tok reke je najbolj priljubljen, ker le\xc5\xbei v spektakularni pokrajini. Vstopna to\xc4\x8dka je od obmejnega mesta Vioolsdrift dalje, praviloma za organizirane skupine.\n_START_SECTION_\nVe\xc4\x8dje \xc5\xbeivali\n_START_PARAGRAPH_\nV reki Oranje ni velikih \xc5\xbeivali. Povodni konji so bili neko\xc4\x8d \xc5\xa1tevilni, a so jih z lovom iztrebili \xc5\xbee do leta 1800.'